## Odluka Agencije za elektroničke medije, klasa: 612-12/13-02/0016, ubroj: 567-06-13-04 od 31. srpnja 2013.

### NN 104/2013 (14.8.2013.), Odluka Agencije za elektroničke medije, klasa: 612-12/13-02/0016, ubroj: 567-06-13-04 od 31. srpnja 2013.

104 14.08.2013 Odluka Agencije za elektroničke medije, klasa: 612-12/13-02/0016, ubroj: 567-06-13-04 od 31. srpnja 2013.

AGENCIJA ZA ELEKTRONIČKE MEDIJE

2347

Vijeće za elektroničke medije, u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Suzana Kunac, Vesna Roller i Gordana Simonović, članovi Vijeća, na temelju odredbe članka 73. stavka 7. i 8. Zakona o elektroničkim medijima (»Narodne novine«, broj 153/09, 84/11 i 94/13), po provedenom Javnom natječaju broj 02/13 za davanje koncesije za obavljanje djelatnosti pružanja medijskih usluga televizije, klasa: 612-12/13-02/0003, urbroj: 567-02/01-13-02 »Narodne novine« broj 47/13 i utvrđivanja uvjeta za davanje koncesije, na 45-13 sjednici održanoj 31. srpnja 2013., donijelo je

ODLUKU

I. Nakon provedenog postupka javnog natječaja za davanje koncesije za obavljanje djelatnosti pružanja medijske usluge televizije na području Republike Hrvatske (regije D1 – D9) – multipleks D – 1 specijalizirani kanal, raspisanog na temelju Odluke Vijeća za elektroničke medije od 10. travnja 2013., kao najpovoljniji ponuditelj odabran je RTL HRVATSKA d.o.o., Krapinska 45, Zagreb, OIB: 07330149920 te mu se daje koncesija za obavljanje djelatnosti pružanja medijske usluge televizije na predmetnom području.

II. Vrijeme trajanja koncesije je 15 (petnaest) godina.

III. Visina godišnje naknade za koncesiju sastoji se od fiksnog i varijabilnog dijela. Fiksni dio godišnje naknade za koncesiju plaća se na svakih 50.000 stanovnika u iznosu od 500,00 kuna. Varijabilni dio godišnje naknade za koncesiju plaća se u iznosu od 0,15% od ukupnoga godišnjeg bruto prihoda koje je u prethodnoj godini ostvario ponuditelj. Varijabilni dio godišnje naknade za koncesiju ponuditelj plaća na iznos ostvarenog ukupnog godišnjeg bruto prihoda od obavljanja djelatnosti pružanja medijskih usluga televizije iznad 5.000.000,00 kuna. Minimalni iznos godišnje naknade za koncesiju iznosi 500,00 kuna.

IV. Odabrani ponuditelj obvezan je u roku od 10 (deset) dana od objave ove Odluke u »Narodnim novinama« uputiti Hrvatskoj agenciji za poštu i elektroničke komunikacije (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj agenciji za poštu i elektroničke komunikacije smatrat će se da je odustao od koncesije.

V. Sukladno članku 20. stavku 6. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine«, broj 46/10 i 113/10) Hrvatska agencija za poštu i elektroničke komunikacije dužna je obaviti tehnički pregled u roku od 30 (trideset) dana od dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 90 (devedeset) dana od objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji Vijeće će poništiti odluku o davanju koncesije, a odabrani ponuditelj nema pravo na naknadu štete. Ostvarivanje koncesije, odnosno pravo obavljanja djelatnosti televizije na temelju provedenog javnog natječaja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 20-13 sjednici održanoj 10. travnja 2013. godine donijelo je Odluku o raspisivanju Javnog natječaja broj 02/13 za davanje koncesije za obavljanje djelatnosti pružanja medijskih usluga televizije. Prije raspisivanja Javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijskih usluga televizije na području Republike Hrvatske (regije D1 – D9) – multipleks D – 1 specijalizirani kanal.

Javni natječaj objavljen je u »Narodnim novinama« broj 47 od 19. travnja 2013. godine. U propisanom roku na Javni natječaj za davanje koncesije za obavljanje djelatnosti pružanja medijskih usluga televizije na području Republike Hrvatske (regije D1 – D9) – multipleks D – 1 specijalizirani kanal ponudu su dostavili ponuditelji RTL Hrvatska d.o.o. i Nova TV d.d.

Vijeće je provelo postupak razmatranja i ocjene zaprimljenih ponuda u skladu s odredbama Pravilnika o sadržaju i postupku Javnog natječaja za davanje koncesija za obavljanje djelatnosti pružanja medijskih usluga televizije i radija te utvrđivalo ispunjavanje uvjeta u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih javnim natječajem,

– programsku osnovu koja mora sadržavati programsku shemu kojom se određuje:

– vrsta audiovizualnog ili radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio i audiovizualnih djela,

– omjer europskih djela i audiovizualnih djela neovisnih proizvođača,

– vrijeme objavljivanja.

– podatke o strukturi vlasništva pravne osobe koja podnosi ponudu,

– podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

– dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

S obzirom na to da su ponude trgovačkih društava RTL Hrvatska d.o.o. i Nova TV d.d. ispunile uvjete iz natječajne dokumentacije, javnog natječaja i citiranih izvora prava, utvrđeno je da nema pravnih i stvarnih zapreka za glasovanje te se pristupilo glasovanju o ponudama koristeći glasačke listiće.

Na temelju prebrojanih glasova utvrđeni su rezultati te je Vijeće većinom glasova odlučilo da se koncesija za obavljanje djelatnosti pružanja medijske usluge televizije na području Republika Hrvatska (regije D1 – D9) – multipleks D – 1 specijalizirani kanal, daje trgovačkom društvu RTL Hrvatska d.o.o.

Vijeće za elektroničke medije je zaključilo kako na hrvatskom medijskom tržištu ne postoji TV kanal na kojemu bi djeca i mladi imali sadržaj isključivo namijenjen njima. Preciznije, takvi televizijski kanali dostupni su isključivo putem naplatnih televizija, ali ne i u slobodnoj ponudi.

Vijeće za elektroničke medije odlučilo je dodijeliti koncesiju odabranom ponuditelju jer smatra kako će time biti proširena TV ponuda za djecu i mlade. Osobito se smatra poticajnim što će, prema navedenom u ponudi, odabrani ponuditelj u programu djeci i mladima nuditi edukativne, a ne samo zabavne sadržaje.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/13-02/0016
Urbroj: 567-06-13-04
Zagreb, 31. srpnja 2013.

VIJEĆE ZA ELEKTRONIČKE MEDIJE

Predsjednik
Vijeća za elektroničke medije
Zdenko Ljevak, dipl. ing. v. r.

Odluka, NN 104/2013-2347